ΓΡΑΠΤΗ ΕΡΩΤΗΣΗ E-1563/98

υποβολή: Antoni Gutiérrez Díaz (GUE/NGL) προς την Επιτροπή

(20 Μαΐου 1998)

Θέμα: Σχέδια του προγράμματος URB-AL

Στο πλαίσιο του προγράμματος URB-AL, που συγχρηματοδοτείται από την Ευρωπαϊκή Επιτροπή, υποβλήθηκαν, όπως πληροφορούμαι, 4 υποψηφιότητες πόλεων, μεταξύ των οποίων θα επιλεγεί η πόλη που θα αποτελέσει την έδρα του δικτύου αριθ. 3, με θέμα "Η δημοκρατία στην πόλη". Υποψήφιες πόλεις είναι οι εξής: Issy-les-Moulineaux (Γαλλία), Porto Alegre (Βραζιλία), Σαλτ (Ισπανία) και Villa María (Αργεντινή).

Από τις ανωτέρω πόλεις μόνο οι δύο πρώτες συγκέντρωναν τα κριτήρια επιλεξιμότητας και απετέλεσαν αντικείμενο μιας γνωμοδότησης τεχνικού χαρακτήρα.

Το Porto Alegre είναι παγκοσμίως γνωστό ως πόλη-πρότυπο για τις διαδικασίες συμμετοχής των πολιτών, μέσω της δράσης "Συμμετοχικός προϋπολογισμός", πρωτοβουλία για την οποία έχουν ενδιαφερθεί οι κυριότεροι οργανισμοί διεθνούς συνεργασίας (Παγκόσμιος Τράπεζα, Διαμερικανική Τράπεζα Ανάπτυξης, Πρόγραμμα Ανάπτυξης των Ηνωμένων Εθνών). Εξάλλου, μεταξύ των τοπικών φορέων του δικτύου που παρουσίασε το Porto Alegre περιλαμβάνονται πόλεις που αντιπροσωπεύουν ορισμένες από τις σπουδαιότερες εμπειρίες στον τομέα των διαδικασιών συμμετοχής των πολιτών στη Λατινική Αμερική, όπως για παράδειγμα η πόλη Villa Salvador στο Περού.

Ερωτάται η Επιτροπή:

1. Ποιά κριτήρια χρησιμοποίησε η Τεχνική Επιτροπή Υψηλού Επιπέδου για την αξιολόγηση των προτάσεων των διαφόρων δικτύων και τι εισηγήσεις υπέβαλε στην Ευρωπαϊκή Επιτροπή για την επιλογή της έδρας των αντιστοίχων δικτύων;

2. Σε ποιά κριτήρια στήριξε η Ευρωπαϊκή Επιτροπή την τελική της απόφαση, ιδιαίτερα όσον αφορά την απόρριψη της πόλης του Porto Alegre, που αντιπροσωπεύει μία από τις σημαντικότερες εμπειρίες σ' αυτόν τον τομέα στη Λατινική Αμερική;

Απάντηση του κ.Marin Εξ ονόματος της Επιτροπής

(18 Ιουνίου 1998)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον του όσον αφορά το κοινοτικό πρόγραμμα URB-AL.

Τα κριτήρια τα οποία χρησιμοποιήθηκαν από την τεχνική επιτροπή του προγράμματος URB-AL σε επίπεδο ανωτέρων υπαλλήλων για την ανάλυση των προτάσεων των υποψηφίων σχετικά με το συντονισμό ενός θεματικού δικτύου, περιλαμβάνουν τον αριθμό εταίρων του δικτύου και την ποιότητα της πρότασης από τεχνική και οικονομική άποψη. Τα εν λόγω κριτήρια αναφέρονται και στο σημείο 9 της συγγραφής υποχρεώσεων η οποία αποστέλλεται στους προεπιλεγέντες υποψηφίους. Η αξιολόγηση των προτάσεων γίνεται αποκλειστικά με βάση το τεχνικό περιεχόμενο των προτάσεων.

Οι εργασίες (αποφάσεις και συστάσεις προς την Επιτροπή) της τεχνικής επιτροπής του προγράμματος URB-AL έχουν χαρακτήρα απόρρητο. Το μέτρο αυτό, το οποίο είναι κατανοητό, αποβλέπει στην εξασφάλιση της ανεξαρτησίας και της αμεροληψίας των μελών της επιτροπής.

Όσον αφορά το δήμο Porto Alegre, η υποψηφιότητά του αποτέλεσε αντικείμενο ιδιαίτερα προσεκτικής μελέτης. Η Επιτροπή γνωρίζει την αξία της εμπειρίας του Porto Alegre και της Villa el Salvador στο θέμα της δημοκρατίας. Για το λόγο αυτό άλλωστε κάλεσε τις πόλεις αυτές να ενταχθούν στο δίκτυο URB-AL, αριθ. 3, το οποίο συντονίζεται από το Issy-les Moulineaux, ώστε να επωφεληθούν από την εμπειρία τους όλες οι ενδιαφερόμενες ευρωπαϊκές και λατινοαμερικανικές πόλεις. Η ένταξη στο δίκτυο είναι δωρεάν και μπορεί να γίνει με μια απλή επιστολή προς το συντονιστή του δικτύου. Η ένταξη αυτή επιτρέπει σε όσες πόλεις επιθυμούν, να υποβάλλουν πρόταση κοινού έργου σχετικά με το θέμα του δικτύου.

Εξάλλου, η Επιτροπή πληροφορεί το Αξιότιμο Μέλος του Κοινοβουλίου ότι η πόλη Porto Alegre θα συμμετάσχει στο δίκτυο αριθ. 5 για τις αστικές κοινωνικές πολιτικές, το οποίο συντονίζεται από την πόλη του Μοντεβίδεο.